khistorydata/jeongjo-sjw-relations huggingface dataset:
정조 23년
李尙度啓曰吏曹郞廳來言今日政事爲之事命下而判書徐龍輔參判李書九病不來參議未差不得開政云判書參判竝卽牌招何如傳曰允
정조 23년
傳于李尙度曰本宮都提調入侍
정조 23년
傳于李尙度曰左議政入侍
정조 23년
李尙度啓曰吏曹判書余龍輔參判李書九牌不進推考傳旨今方捧入而開政命下之後如是違牌不卽承膺事體所在誠極未安竝更卽牌招何如傳曰允
정조 23년
有政吏批判書徐龍輔進參判李書九進參議未差行左承旨李尙度進以李庚運爲承旨鄭尙愚爲吏曹參議兪漢寧爲大司諫曺允遂爲執義金熙洛爲持平趙恒鎭柳台佐爲正言尹命烈爲修撰金銑爲副修撰李祖承爲禮曹參判李顯默爲兵曹參知李志淳爲濟用判官柳成逵爲熙川郡守東恩君單申大觀檢閱單洪奭周兼祭酒單宋煥箕承文提調李祖源金載瓚李在學徐邁修李祖承曺允大金履翼李益運李翊模金達淳兪漢謨李基讓李尙度尹行元別軍職李格今加嘉善親臨春塘臺試射時柳葉箭三巡八分加資事承傳
정조 23년
再政兵曹參議單李顯默參知單李貞運
정조 23년
兵批判書李在學參判金履翼病參議未差參知李貞運入直進右副承旨沈象奎進大護軍權裕護軍李鼎揆曺允大閔台爀尹行元副護軍李儒慶閔昌爀副司直高宅謙李垿宋知濂竝單付備邊郞洪聖源武兼權友仁相換備邊郞柳豐逵宣傳官尹敏東相換備邊郞張彦極訓鍊主簿李乘運相換備邊郞李基岳武兼鄭魯誠相換
정조 23년
李集斗啓曰檢閱洪奭周旣已還付卽爲牌招入直何如傳曰允
정조 23년
傳于李尙度曰贈判樞兼兵判大提學梁大樸印其集表其閭贈爵賜諡之成命已久且以故相擧條批答弁其卷首仍命文任撰狀而尙未延諡之故祭文雖製下亦不得祗受云嘗聞嶺邑治蹟甚著人亦矍鑠令該曹勿拘常格前參議梁周翊守令差送
정조 23년
以農圃內官金應齡手本奉常寺所管田結外更勿橫侵之意分付事傳于李集斗曰令該寺詳考草記
정조 23년
李尙度以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則先農壇祈雨壇馬祖壇司寒壇厲壇壇上及四面紅箭門墻垣階砌俱爲無頉而南壇西邊紅箭門北邊柱根塗灰剝落先蠶壇東邊紅箭門橫木朽傷柱根塗灰剝落雩祀壇東邊紅箭門北邊柱根塗灰剝落漢江壇東邊紅箭門兩邊柱根塗灰剝落卽爲修改事分付該監而先蠶壇紅箭門橫木朽傷處則去七月看審時已爲執頉卽速修改之意草記啓下後移文戶曹知委繕工監矣初不修改以致今番之更爲執頉其所擧行萬萬駭然趁不修改之該監官員及全不看護之當該部官不可無罪竝拿問處之而此後看護等節着實擧行事各別申飭何如傳曰允
정조 23년
李尙度以弘文館言啓曰本館上番闕直事甚未安修撰南履翼卽爲牌招以爲姑陞入直之地何如傳曰允
정조 23년
李尙度以承文院都提調意啓曰卽因回還進賀使狀啓禮部頒發詔書順付咨一道方物移准咨一道勅書一道謄本更爲謄來矣今番進賀兼謝恩使行所齎去詔書順付謝恩表文方物移准謝恩表文及禮部回咨二道頭辭不可不准此咨文中主客司案呈句語節該釐正雖以勅書言之前來謄本中于字六處今番皆書以於字普施之施字書以被字進賀表文咨文亦當一依今本釐改表文三道咨文三道更爲罔夜正書別定齎表官及禁軍下送于使行所到處以爲齎去之地前齎去表文三道咨文三道還付齎表官上送之意分付使臣處勅書謄上何等愼重而字句錯誤初不審察致有此臨時改書之擧揆以事體萬萬疎忽當該回還使臣竝施譴罷之典何如傳曰允
정조 23년
李尙度以議政府左議政右議政意啓曰謹依下敎經傳朱書專治人隨聞見別單書入之意敢啓傳曰知道
정조 23년
經傳朱書專治人薦左議政沈煥之薦幼學金日柱牧使任焴幼學李東允姜始煥右議政李時秀薦幼學尹斗基進士姜必孝
정조 23년
沈象奎以兵曹言啓曰今日各廳堂下武臣朔試射時中樞府經歷尹心輝訓鍊院主簿張漢籌俱未滿四中依定式各決棍十度都摠府都事尹孝達柳葉箭二中騎芻一中以矢數計之則雖未滿四中騎芻例爲倍劃故不爲決棍部將曺慶夏訓鍊院奉事李再周等或稱呈辭或稱身病連三次不進竝依前例汰去身病及呈辭受由人等退試次懸頉以入之意敢啓傳曰知道
정조 23년
沈象奎以兵曹言啓曰再昨年九月因本曹草記各廳堂下武臣朔試射居首人施賞事批旨內連三次居首者不必別作層節臨時草記稟旨以爲施賞之地可也事命下矣武臣兼宣傳官金九剛八月朔試射以十八矢居首九月朔試射以二十一矢居首今日朔試射時又以二十四矢居首三朔試射連爲居首矣敢啓傳曰加資可也
정조 23년
吏曹啓目粘連觀此戶曹參判李基讓上疏則以爲臣所帶度支佐貳金吾春秋兼銜方當出疆之辰不可仍據亟許鐫改亦爲白有臥乎所地部佐貳之任及春秋兼銜則自前出疆之臣元無仍帶往來之例似當許遞是白乎矣宰臣所帶遞仍當否臣曹不敢擅便上裁敎是白乎旀至於金吾兼銜則纔已差代今無可論置之何如判付啓依回啓施行爲良如敎
정조 23년
吏曹判書徐龍輔疏曰伏以臣猥以無似之賤品濫蒙不世之洪造比年以來揚歷太爀擔負太重譬如駑馬之當六輅片葦之抗萬頃不顚則敗自知已明夙宵悸懼臨淵履永未足喩其萬一果然槐院咨文事出而臣之觸處矇眛不能事事之罪益無所逃矣噫國之重事豈有過於事大忠信篤敬之道尤宜致意於文字之間而臣跡廁六官名忝槐院凡有交聘文牒未嘗不與知又未嘗不躬參考覈而前後査對一味昏謬任其錯誤莫之覺察論其辜負合被大何譴罷之典猶屬薄勘而曾未幾日恩諭遽降罰止越俸爵秩自如惶隕恧蹙若無所容莫重者國體也莫嚴者公法也有罪未勘是謂倖逭倖門一關所關非細開政有命承膺無路玆敢冒陳短章仰瀆崇嚴伏乞聖明亟命攸司勘臣不職之罪以重國體以嚴公法不勝幸甚臣無任云云答曰省疏具悉卿其勿辭行公
정조 23년
己未十月二十四日卯時上詣景慕宮展拜入侍時行都承旨李集斗行右承旨李尙度行左副承旨李翊模右副承旨沈象奎同副承旨韓用鐸記事官洪奭周金啓溫記注官承膺祚記事官李存秀直提學李晩秀直閣金近淳以次隨駕上具翼善冠衮龍袍乘輿出交泰門永淸門明政門弘化門入逌瞻門日瞻門至神門外降輿仍詣版位前行再拜禮仍詣廟內奉審訖還御齋殿命左議政及本宮都提調入侍用鐸與左議政沈煥之本宮都提調李時秀進伏上敎煥之曰何日欲爲復路耶煥之曰似當在晦初間矣上曰今番薦人之規自異於抄選已爲錄送幾人耶煥之曰臣則以金日柱等四人應薦矣時秀曰臣則以尹斗基姜必孝兩人錄送矣上曰尹斗基誰也時秀曰故忠臣尹烇之孫而經學與朱書之工甚有名稱云矣上曰回還使渡江當在何間云耶時秀曰回還使臣渡江似在晦初表咨文中承準日字當以何間塡書乎不可不稟旨擧行故敢此仰達矣上曰承準日字塡以回還使臣渡江狀啓入來之日可也出擧條命大臣退出少頃通禮啓外辦上乘輿出日瞻門逌瞻門入弘化門明政門永淸門交泰門還內諸臣以次退出
정조 23년
己未十月二十四日辰時上御便殿軍士房承旨入侍來待諸臣追後入侍時右副承旨沈象奎記事官金啓溫記注官承膺祚記事官李存秀以次進伏訖上曰來待諸臣入侍出榻敎賤臣承命出傳與水原留守徐有隣狀勇大將申大顯偕入進伏上曰畿伯落後入來肅單尙不入呈必是隨往而然若隨往則反有貽弊列邑之慮其隨往與否出問可也賤臣承命出問回奏曰隨至城外落後入來云矣上曰京畿監司入侍出榻敎賤臣承命出傳與京畿監司徐鼎修偕入進伏有隣曰長樂隊入防在來初中衛將林泰遠當率領入直而身病猝重勢難察任今姑改差其代令該曹口傳差出待下批趁卽擧行何如上曰依爲之出擧條大顯曰外營遙領部將李運植除拜宣傳官矣其代當以額外狀勇衛差送而額外乏人難以排擬今番則自外營差代之意分付何如上曰內營差出旣有節目若値參下乏人之時則內營前銜哨官及額外狀勇衛已出六人中一邊推移差出具書入望單可也出擧條鼎修曰各驛釐弊節目前道臣李在學在任時已爲成出而猶有所未及停當者蓋其永久無弊莫如加立馬匹而各驛卜馬多有有名無實就其中限三十匹位田畓除出換立騎馬則凡干公役以不至太苟艱卜馬旣爲騎馬則當以騎馬例給價其給價之節目臣營略有拮据之道以此定式施行似好故敢此仰達矣上曰依爲之出擧條仍命退諸臣以次退出
정조 23년
行都承旨李集斗坐行左承旨李尙度坐直行右承旨李翊模坐左副承旨李庚運坐右副承旨沈象奎坐直同副承旨韓用鐸坐注書金啓溫仕一員未差假注書金箕殷仕直事變假注書李允謙仕
정조 23년
藥房都提調李時秀提調金文淳副提調李集斗啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 23년
沈象奎啓曰臣象奎入直禁軍戎器點考進去下直之意敢啓傳曰知道
정조 23년
沈象奎啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 23년
傳于李尙度曰左承旨入侍
정조 23년
傳于李貞運曰左副承旨入侍
정조 23년
洪奭周遷轉代以金箕殷爲假注書
정조 23년
李貞運啓曰假注書金箕殷時無職名令該曹依例付軍職冠帶常仕何如傳曰允
정조 23년
兵曹口傳政事以尹壽民爲外營衛將
정조 23년
以尹仁基申光祜囚單子判付內附過放送爲良如敎
정조 23년
李尙度以弘文館言啓曰本館下番闕直事甚未安新除授修撰尹命烈副修撰金銑竝卽牌招以爲推移入直之地何如傳曰允
정조 23년
沈象奎以兵曹言啓曰卽伏見南兵使崔景岳狀啓則南北各邑鎭堡今秋官鎭門聚點時分送褊裨摘奸則聚點果如正操例軍額亦無闕點之弊而軍器什物服色器械有執頉處故該邑鎭座首將官等分輕重決棍懲礪爲辭矣軍器什物係是陰雨之備而常時不能修改致有此執頉之擧其在戎政誠甚疎忽執頉邑鎭當該守令邊將竝從重推考何如傳曰允
정조 23년
沈象奎以兵曹言啓曰來十一月十二月當上番騎兵二百三十六名依定式本曹點考後仍令該曹襦衣題給之意敢啓傳曰知道
정조 23년
沈象奎以壯勇營言啓曰外營遙領部將李運植遷轉代依節目當以額外壯勇衛參下中差出而時無排望之人謹遵擧條批旨定式今番則額外壯勇衛前銜參上及前銜哨官中通融差擬之意敢啓傳曰知道
정조 23년
李翊模以戶曹言啓曰時御所內各司雨漏處修改慶熙宮差備內及內各司雨漏處修改吉日令日官池景喆推擇則今十月二十七日卯時爲吉云以此日時擧行何如傳曰允
정조 23년
沈象奎以備邊司言啓曰卽見江華奉命宣傳官鄭周誠狀啓則以爲戶南庫玄黃兩庫所在各種較檢反閱木則抽栍尺量間有麤劣未準尺者銀子則天銀五千四百八十七兩五錢內一兩爲縮丁銀二萬七百五十五兩一錢內一兩爲剩而銀品名色大相不同且丁銀銀片中心透出三綠者間或有之故刀抹看審則雜鐵交合宛然無疑司倉戶曹倉丁巳條時留庫米四百三石內庫子無面爲十二石而五十一石抽栍斛量則欠縮爲十石戊午條時留庫米爲八千八十七石內一百六石抽栍改量則每石欠縮多或爲二三斗少或爲八九升合量縮爲十七石而七十六石則地垈濕氣上透石子腐傷改量換石則欠縮爲十三石丁巳條則非但欠縮米色麤劣戊午條比丁巳條稍勝今春還分時盡分丁巳條然後犯分於戊午條而遺置丁巳條四百三石致此欠縮二十餘石者有違用舊蓄新之法意爲辭矣天丁銀雖有些少剩縮都數則無欠銀片之雜鐵交合似由於星數之稍劣而未見奸弄之跡別無可論木品之升尺麤短若非捧上之不能照檢必是下屬之從中幻弄而事在年久雖難一一追究此後則另飭收捧之節申嚴典守之法凡百上下必須用舊蓄新俾莫重公貨漸有充實之效至於倉穀一款二十萬元摠每年留庫之米未滿一萬保障重地積聚之枵然固已萬萬寒心而所謂留庫之穀有名無實又皆如此丁巳條之庫屬欠逋米色麤劣姑舍勿論戊午條一百六石抽栍改量所縮至爲十七石之多以此推之八千餘石量縮將不知爲幾石新捧之穀未過一年苟非色庫輩之用意作奸寧有是理雖未必逐石不完大體則槪可知也以此分還小民之受弊將何以支堪乎不飭之責專在守臣該留守洪明浩爲先從重推考留庫穀物使之一竝斛量欠縮實數卽爲嚴覈準充後形止狀聞之意分付何如傳曰允
정조 23년
己未十月二十五日辰時上御誠正閣藥房入診左承旨同爲入侍時藥房都提調李時秀提調金文淳副提調李集斗行左承旨李尙度記事官金啓溫李存秀洪奭周醫官柳光翼金孝德白成一李周憲李惟鑑丁希泰吳千根以次進伏訖時秀等曰日氣漸寒聖體若何上曰一樣矣時秀等曰寢睡水剌之節何如上曰一樣矣時秀等曰王大妃殿氣候何如上曰一樣矣時秀等曰惠慶宮氣候何如上曰一樣矣時秀曰醫官等今方待令使之入診何如上白置之上敎文淳曰泰安倅疏中說舟橋之弊卿等見之乎文淳曰見之矣時秀曰湖西再運或云有其弊云而此則專係於守令矣上曰定限之說未知何如卿等探問物情可也文淳曰定限則似有少益矣上曰舟橋設置以後船隻之何時裝載何日到泊之日字溯考抄出作爲一冊子以爲憑考可也時秀曰表咨文今日正書明日考覈安寶再明當下送矣命藥房先退上曰左副承旨軍士房承旨入侍賤臣承命出傳與左副承旨李庚運右副承旨沈象奎進伏命書公事判付又命書傳敎曰政府薦單先入而銓堂泮長道臣薦單齊到然後當有措處待齊到該房更爲取稟仍命退承史以次退出
정조 23년
行都承旨閔台爀坐左承旨未差右承旨徐有聞坐左副承旨李貞運坐右副承旨趙弘鎭坐同副承旨沈象奎坐直注書洪奭周仕金啓溫仕直事變假注書李允謙仕
정조 23년
李尙度啓曰宣傳官李格今日加資肅拜單子誤以同知中樞府事書呈臣之矇然捧入不勝惶恐而奏御文字何等謹嚴有此錯誤事甚駭然所當重勘而本院請推之外無他可施之罰何以爲之敢稟傳曰可謂無不對何責乎武臣推考後勿施使之更呈政院事駭然卿則遞差
정조 23년
承旨前望單子入之金祖淳落點
정조 23년
傳于沈象奎曰身病及不爲仕進承旨許遞與未差之代前望單子入之待下批牌招察任
정조 23년
傳于沈象奎曰雖有處分其實則槐院之事非可專責於政院者前承旨李冕膺洪義浩敍用前執義趙弘鎭事容有可恕與其時該房承旨亦爲敍用
정조 23년
承旨前望單子入之閔台爀兪漢寧徐有聞趙弘鎭落點
정조 23년
以左副承旨徐有聞右副承旨趙弘鎭牌不進罷職傳旨傳于閔台爀曰只推
정조 23년
以應敎尹序東副校理洪樂安閔命爀牌不進罷職傳旨傳于沈象奎曰只推
정조 23년
以修撰南履翼牌不進罷職傳旨傳于沈象奎曰只推
정조 23년
李庚運啓曰承旨座次單子中大司諫兪漢寧以副護軍誤書以入臣之矇然捧入不勝惶恐座次單子今方改書以入而奏御文字不爲審愼致有此誤書之擧事極未安當該吏曹堂上推考警責何如傳曰允政院之做錯何其多也爾亦遞差前望單子入之待下批牌招察任可也
정조 23년
傳于閔台爀曰右承旨右副承旨批下牌招察任
정조 23년
沈象奎啓曰吏曹郞廳來言臺諫有闕政事取稟傳曰當日爲之
정조 23년
閔台爀啓曰注書有闕之代前注書洪奭周被薦人李弘謙李允謙薦狀依例成送吏曹之意敢啓傳曰知道
정조 23년
有政吏批判書徐龍輔進參判李書九在外參議鄭尙愚在外未肅拜左副承旨李貞運進以李義鳳爲大司諫李龜雲爲副修撰李翊模爲戶曹參判李殷模爲兵曹參知李書九爲同經筵朴魯榮爲司宰主簿洪奭周爲注書
정조 23년
兵批判書李在學病參判金履翼病參議李顯默入直進參知李殷模在外同副承旨沈象奎進僉知單尹壽民護軍李尙度李翊模李集斗李冕膺李基讓副護軍韓用鐸洪義浩李庚運副司果權友仁李乘運尹敏東鄭魯誠竝單付
정조 23년
閔台爀啓曰新除授注書洪奭周卽爲牌招察任何如傳曰允
정조 23년
傳于閔台爀曰左承旨許遞前望單子入之
정조 23년
閔台爀以內醫院都提調提調意啓曰關東封進人蔘前後申飭非止一再而今番十月令納人蔘當捧十四斤四兩內所捧爲八斤二兩零退却爲六斤一兩零御藥事體何等嚴重而不善察飭退却之數若是夥然其在警勵之道不可只令改納而止江原監司南公轍罷職領納差使員平昌郡守李廷顯令該府拿問處之當該審藥移法司從重科治何如傳曰允
정조 23년
沈象奎以御營廳言啓曰本廳來十一月十二月兩朔應立左部前司屬慶尙右道五哨軍兵五百十七名今已逢點整齊矣十一月初一日與前部後司軍兵替代立番後舊軍放送之意敢啓傳曰知道
정조 23년
沈象奎以御營廳言啓曰本廳來庚申正月二月兩朔應立左部左司屬慶尙右道五哨軍兵十二月二十五日京中逢點正月初一日與前司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 23년
左副承旨徐有聞疏曰伏以臣事事昏謬無往非罪至於向者臺諫去就事而極矣夫臺啓事體何如而合辭尤重此而不審其罪不輕一日之內兩司各出姑停致使合啓闕而不傳論其罪犯臣實爲首特推之下不敢更煩祗益懍蹙果然臺論峻發譴罷之典至及於臺臣臺臣之不及周旋實由喉院之不善擧行臣罪臣固受以爲過緣臣昏謬罪及臺臣撫心自愧抗顔無所薄罷旋敍天牌繼降而臣之情勢固自如矣何敢憑恃寵靈揚揚冒進乎玆以隨詣朝房拜章自劾伏乞聖明亟治臣罪以爲爲人臣不職者之戒焉臣無任云云省疏具悉爾其勿辭察職
정조 23년
右副承旨趙弘鎭疏曰伏以臣之日昨做錯大失臺體昏謬極矣慙愧切矣前陳一疏略陳悚蹙之忱竊想聖上亦已俯燭之矣臺評峻發受而爲罪縮伏訟愆曾未幾日而銀臺除旨又下此際臣感極驚惶莫知措躬之所也顧此情勢誠不敢憑恃寵靈揚揚冒進隨牌詣闕拜章自劾伏乞聖明亟遞臣職名以安賤分焉臣無任云云省疏具悉爾其勿辭察職
정조 23년
己未十月二十六日辰時上御重熙堂同副承旨入侍時同副承旨韓用鐸假注書金箕殷記事官李存秀洪奭周以次進伏訖命書傳敎曰承旨前望單子入之待下批牌招察任又命書傳敎曰望筒之具鑰匙入啓法意何如昔有承宣尹東昇因落點望筒中謄紙之混下其時風裁至今爲院中之美事昨以吏批前政啓下望紙混入於兵批口傳望筒者古今人之擧職溺職何太相反乎當該承旨沈象奎及政官從重推考吏房承旨推考因命退承史以次退出
정조 23년
都承旨未差左承旨未差右承旨未差左副承旨未差右副承旨未差同副承旨沈象奎坐直注書洪奭周仕金啓溫仕直事變假注書李允謙仕
정조 23년
沈象奎啓曰御營廳將官來言今日本廳軍兵日次私習云矣敢啓傳曰知道十三行力割
정조 23년
沈象奎啓曰前京畿監司徐鼎修所佩密符還納修正次密匣請出之意敢啓傳曰何可今始來納乎不可罷職而止拿處其代差出間令都事權察
정조 23년
傳于沈象奎曰備堂之擅離編輯之所者當該騎堂竝禁推
정조 23년
傳于沈象奎曰皤皤白髮長在於執戟守門之列每所矜念兼欲臨北營明日局出身等當試射試官訓將御將兵曹摠府入直堂郞爲之力難射的者試以小布技未嫺弓者代以鳥銃以此分付
정조 23년
以左議政沈煥之焚黃後入來肅拜單子傳于沈象奎曰法之不行自大官犯之嚴飭騎郞勿納大官卿宰於敦化金虎之間則卿雖不知入來騎郞何無一言乎其在信令之道不可顧見大臣當該騎郞爲先出付明日殿座時待令若此則卿兼有不能檢飭具僚之責由前由後不可曲恕施以不敍之典此意史官傳之二行刀割
정조 23년
傳于沈象奎曰當該宣傳官當嚴處記過待令
정조 23년
沈象奎啓曰卽者扈衛廳軍官來言大將臣沈煥之方在罷職不敍中摠察無人印信來納何以爲之敢稟傳曰訓局都提調兼察
정조 23년
傳于沈象奎曰明日北營殿座時訓局步軍五哨馬軍一哨禁軍三番隨駕餘皆除之當以步輦往來別雲劍雲寶劍竝置之侍衛入直擧行
정조 23년
沈象奎啓曰禮曹郞廳來言明日北營親臨試射時儀註節目當爲磨鍊以入而判書金文淳禁推參判李祖承參議洪樂游罷職不得擧行云何以爲之敢稟傳曰參議前望單子入之
정조 23년
沈象奎啓曰禮曹郞廳來言明日北營殿座時儀註節目當爲磨鍊擧行而參議李魯春未肅拜不得擧行更爲牌招何如傳曰先爲擧行
정조 23년
沈象奎啓曰兵曹郞廳來言明日北營親臨試射時侍衛及守宮當爲備員而判書李在學參判金履翼方在禁推中參議李殷模在外只有參知李顯默一人守宮他無推移之路云何以爲之敢稟傳曰在外堂上許遞前望單子入之
정조 23년
傳于沈象奎曰兵曹入直堂上遞差
정조 23년
兵曹堂上前望單子入之參議李敬五參知李儒慶落點
정조 23년
以兵曹參知李儒慶肅拜單子傳于沈象奎曰不卽肅拜兩騎堂遞差
정조 23년
兵曹口傳政事行副護軍李儒慶單付
정조 23년
傳于沈象奎曰甚憊矣明日北營殿座時出還宮當用駕轎試官以下依內試射例時服隨駕御將習陣進去代摠戎使爲之兵曹時無行公堂上出番摠管一員代直別侍衛則壯帥爲之事分付
정조 23년
沈象奎以壯勇營言啓曰本營楊根加平鄕武士下番試射放時優等人別單及入格人賞格別單書入之意敢啓傳曰知道
정조 23년
沈象奎以刑曹言啓曰依下敎傳命不善擧行司謁申敬玄決杖一百後咸鏡道富寧府定配所卽爲押送之意敢啓傳曰知道
정조 23년
行都承旨閔台爀坐左承旨未差右承旨徐有聞坐直左副承旨李貞運坐右副承旨趙弘鎭坐同副承旨沈象奎坐直注書洪奭周仕金啓溫仕直事變假注書李允謙仕
정조 23년
徐有聞啓曰玉堂備員間視事頉稟之意敢啓傳曰知道
정조 23년
沈象奎啓曰行大司憲宋煥箕掌令李益洙洪持平康聖翊在外執義持平一員未差監察茶時之意敢啓傳曰知道
정조 23년
沈象奎啓曰司僕內乘來言捲窓取稟傳曰掩窓
정조 23년
傳于沈象奎曰院中有同副之擧行可謂一其足矣而代押莫重當追到試所其間五衛將柳得恭白東遠金洪運假承旨差下
정조 23년
四十五行刀割沈象奎啓曰來十一月初一日宗廟朔祭獻官鄭大容方在拿處中景慕宮朔祭獻官金達淳方在罷職中今日竝不得淸齋云何以爲之敢稟傳曰入來文臣三品以上書入
정조 23년
傳于沈象奎曰入來三品問于入來大臣書入而履歷及出身最久人別爲書入
정조 23년
傳于沈象奎曰書入四人中尹長烈最久其外李儒慶卽故相之甥而立朝近三十年此兩人分付該曹陞品付標使卽淸齋
정조 23년
傳于沈象奎曰廟宮朔祭獻官陞品人當爲下批吏曹在外參議許遞前望單子入之待下批先爲口傳下批
정조 23년
吏曹行副護軍尹長烈李儒慶今加嘉善以上陞品事承傳
정조 23년
沈象奎以吏曹言啓曰來十一月初一日行宗廟朔祭獻官以嘉善尹長烈塡差景慕宮朔祭獻官以嘉善李儒慶塡差而俱無職名竝令該曹口傳付軍職何如傳曰允
정조 23년
兵曹口傳政事護軍尹長烈李儒慶竝單付
정조 23년
沈象奎啓曰扈衛大將以訓局都提調兼察事命下矣兼察扈衛大將李秉模今已上來在前如此之時有兼察大將命招之例有別將發牌聽傳敎之規今番則何以爲之敢稟傳曰別將發牌
정조 23년
以慶尙監司申耆狀啓薦新及朔膳進上生靑魚限內不得封進惶恐待罪事傳于沈象奎曰勿待罪事回諭
정조 23년
傳于沈象奎曰今旣妥帖大臣閣臣重臣宰臣將臣道臣儒臣臺臣近日處分傳敎還收莫重者受敎莫嚴者事面也靈城君以後除非大臣孰敢待罪於金吾近處況其門內乎悤遽自悤遽固陋自固陋腰金衣緋之臣擧措之奊詬若此豈非朝廷之恥乎寒心云云亦云歇後且況下義禁府之法歸重於傳旨則比之不敍罷職之一張傳敎已究竟其彼此階限尤自別當以朝衣朝冠與共泥首於勘罷諸臣平服齊會之處否則無寧仍住在處而已凡義理隨處無不在莫曰微事秋毫是爭則其爲悖義違理與年前之越獄駭擧可謂同行異情不料邇列乃有似此干犯幾何不爲復尋前轍徒歸於欲巧反拙乎當該下義禁府傳旨未啓下承傳未承授而違越受敎胥命金吾諸臣等捧現告爲先削職當刻內拿囚仍卽開坐嚴問捧口招萬一游辭納招當臨門親問嚴處以重受敎以嚴事面所謂國體隨處掃地于亦異哉卿宰請對六曹參議之混參而入於現告何也所以收敍中勿論而諸承旨則同罪諸臣旣分揀一體分揀牌招推移入直
정조 23년
傳于趙弘鎭曰禁府堂上未差之代前望單子入之待下批先開坐後謝恩
정조 23년
金吾堂上前望單子入之同義禁李尙度金履翼落點
정조 23년
沈象奎啓曰大臣閣臣重臣宰臣將臣道臣儒臣臺臣近日處分傳敎還收事命下矣兵曹判書李在學水原留守徐有隣京畿監司徐鼎修竝卽牌招以爲傳授命召虎符密符之地何如傳曰允
정조 23년
傳于沈象奎曰明日未畢試局出身試放試官御將都監中軍行首宣傳官兵曹入直郞廳爲之中日廳試取仍爲頒賞承旨一員進去
정조 23년
以慶尙監司申耆狀啓道內抄上武士等起送事傳于沈象奎曰待其上來草記事分付兵曹
정조 23년
沈象奎以訓鍊都監言啓曰依下敎北營入直書字的二名牌頭二名各米三斗七色軍四十五名聽令軍三十二名各米一斗分給之意敢啓傳曰知道
정조 23년
己未十月二十八日卯時上詣北營擧動入侍時同副承旨沈象奎假承旨柳得恭白東遠金洪運記事官洪奭周金啓溫記注官金景煥記事官李存秀以次侍立通禮啓外辦上乘駕轎出永肅門曜金門至北營降轎入小次承史陞殿象奎從戶外奏曰臣固知萬萬死罪而此何事也儀衛一空大臣諸臣無一人陪從而目下禍機迫在呼吸亟命回鑾仍接臣僚焉上無發落少頃以承傳色口傳下敎曰憊矣難於親臨試射先爲擧行東遠跪告宰樞執鼓引儀唱試官以下四拜試官都摠管安昌君燝行護軍申大謙行副護軍李儒慶都摠都事安思默尹勉鎭等陞殿行試射訖口傳下敎曰以砲應試人明日待令事分付試官等先退四行半刀割口傳下敎曰作門外喧譁嚴飭八行刀割判府事李秉模自鄕上來到作門外不得入書入請對啓辭以承傳色口傳下敎曰李判府事入來而不得入作門云除非身有罪名而格外請對者則豈有拒入之事乎請對批答使史官傳諭使之入來可也賤臣承命往傳判府事李秉模入呈掃墳入來肅拜單子肅拜十行半刀割上乘駕轎出北營外門秉模進前曰日氣乖常聖體若何上曰一樣矣卿則何以往返耶秉模曰臣不知何以往來而今許回鑾群情萬幸三行刀割仍由曜金門入永肅門還內承史口傳問安訖仍退出
정조 23년
行都承旨閔台爀坐左承旨未差右承旨徐有聞坐直左副承旨李貞運坐右副承旨趙弘鎭坐直同副承旨沈象奎內閣直注書洪奭周仕金啓溫仕直事變假注書李允謙仕
정조 23년
藥房提調金文淳副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道予安得不憊精力日疲似此酬應年年益難苦哉王大妃殿惠慶宮中宮殿藥房口傳問安答曰知道
정조 23년
徐有聞啓曰來初一日輪對日次矣敢稟傳曰後日次爲之
정조 23년
趙弘鎭啓曰備邊司郞廳來言今日賓廳日次而無時急稟定事不得來會云矣敢啓傳曰爲卿等之觸冒風寒黽勉還宮而卿等之尙在闕外其可曰篤信予言乎賓對仍爲來會事令備郞傳諭
정조 23년
傳于徐有聞曰大臣備局堂上引見仍爲詣閤
정조 23년
傳于李貞運曰左副承旨馳詣宗廟景慕宮奉審摘奸以來
정조 23년
執義曺允遂司諫朴崙壽持平金熙洛正言趙恒鎭啓曰臣等俱以無似猥忝耳目之列雖値擧朝憂遑小大罔措之時其不誠不愼無往非罪而昨伏見閣臣處分傳敎下者臣等聚首相顧一倍懍恧置對有命傳旨未下則固當以朝衣朝冠隨參於勘罷諸臣齊進之後而全昧法意相率仍住於胥命之所處義之顚錯事面之虧壞無復餘地以此情踪其何敢一刻冒居於臺次乎請命遞斥臣等之職傳于趙弘鎭曰下義禁府傳旨姑無論竝與遞差傳旨未下則今人雖不若古人以其職則古之孟朴之所叨也彼兩臣猶以朝衣朝冠登車大抵格例不可斯須放過昨聞徐龍輔等違禁擅入於府獄門外甚爲駭然引喩朝衣朝冠之故事而此未必是必令來伏作門之敎則今此避嫌可謂失禮之中又失禮不料堂堂禮義之邦所謂三司蔑識如許寧不寒心此豈避嫌之事亦豈捧入之避嫌乎卽爲還給
정조 23년
掌令前望單子入之尹悌東落點
정조 23년
有政吏批判書未差參判李書九參議李魯春進左副承旨李貞運進領議政單李秉模承文都提調單李秉模以吳翰源爲掌令李垿爲修撰黃昇源爲禮曹判書鄭尙愚爲禮曹參議兪岳柱爲兵曹參知
정조 23년
兵批判書李在學病參判金履翼入直進參議參知未差右副承旨趙弘鎭進上護軍金文淳副護軍兪漢寧李殷模鄭尙愚李敬五洪樂游李顯默副司直李益洙洪竝單付武兼金九剛今加折衝加資事承傳
정조 23년
徐有聞啓曰吏曹參判李書九旣入闕中兼帶經筵不爲肅謝直爲出去事甚未安推考警責何如傳曰允
정조 23년
傳于徐有聞曰除非廷候之別以六曹參議書出之格例則何可混參於卿宰請對乎昨日分揀中雖勿論而更思何責於參議等乎且旣有日足可謂示弦韋竝分揀
정조 23년
傳于李貞運曰迎送宜念關東道臣罷職竝屬之近日處分道臣分揀中差員一體分揀
정조 23년
傳于趙弘鎭曰傳敎之一字半劃承宣何敢不稟擅自改書乎昨日沈象奎事可謂節節悶然姑從不治之義承旨沈象奎爲先推考
정조 23년
徐有聞啓曰來初四日景慕宮冬享大祭親祭祭文當爲製進藝文提學李秉鼎待明朝牌招何如傳曰允
정조 23년
傳于趙弘鎭曰時囚呂東植分揀
정조 23년
執義曺允遂司諫朴崙壽持平金熙洛正言趙恒鎭啓曰臣等之庸愚昏劣本不合於言責重任而昨日擧措事事劻怯節節顚錯及登筵席誨責備至臣等滿心慙惶無地自容以此情踪其何敢一刻蹲冒於臺次乎請命遞斥臣等之職答曰勿辭亦勿退待
정조 23년
掌令尹悌東啓曰臣於淸朝耳目之任豈有一分堪承之望而今於筵席伏蒙掌憲特除臣他不暇顧章皇出肅而臣於憲府旣經亞憲則揆以格例勢難仍冒請命遞斥臣職答曰勿辭
정조 23년
趙弘鎭啓曰掌令尹悌東一日再啓煩瀆退待物論矣敢啓傳曰知道
정조 23년
徐有聞以禮曹言啓曰來十一月初四日景慕宮冬享大祭親行時省牲省器之節依例以親臨磨鍊擧行乎敢稟傳曰以親行磨鍊可也
정조 23년
徐有聞以禮曹言啓曰來十一月初四日景慕宮冬享大祭親行時自上當有散致齋之禮而正日只隔四日散齋勢未及如例磨鍊自今日殿下散齋二日於別殿致齋二日一日於正殿一日於齋殿凡散齋不弔喪問疾不聽樂有司不啓刑殺文書致齋惟啓享事諸享官及近侍之官應從升者竝自今日散齋二日於正寢致齋二日一日於本司一日於享所陪享百官諸衛之屬守衛宮門者各於本司淸齋一宿事知委何如傳曰允
정조 23년
趙弘鎭以兵曹言啓曰來十一月初三日大駕詣景慕宮齋宿初四日冬享大祭親行時何營軍兵隨駕何營軍兵留陣禁軍及馬步軍以幾番幾哨磨鍊餘軍留營何以爲之乎敢稟傳曰訓局步軍十五哨馬軍三哨爲先後廂禁軍三番隨駕禁將率御營出番軍本營騎士留陣可也
정조 23년
趙弘鎭以兵曹言啓曰卽伏見慶尙左兵使李普漢狀啓則道內各鎭束伍及主鎭軍兵等今秋官門聚點時擧行勤慢多岐探察則慶州等三十六邑軍伍應接之道器械修繕之節稍有模樣而榮川等四邑軍兵老弱間或有之裝服馬匹亦有欠頉故卽速代定改備之意嚴飭爲辭矣官門聚點係是詰戎之政則軍兵之老弱裝服馬匹之欠頉誠甚疎忽其在察飭之道不可無警執頉四邑當該守令竝從重推考何如傳曰允
정조 23년
趙弘鎭以訓鍊都監言啓曰謹依別單判付局出身鳥銃入格貫二中韓萬秋貫一中邊一中金雲福等二人各木綿二疋貫一中金重錫等二人邊一中文弼載等十六人各木綿一疋施賞之意敢啓傳曰知道
정조 23년
趙弘鎭以壯勇營言啓曰來十一月當本營右司屬京畿四番右哨高陽軍兵逢點實數一百二十六名今已點閱整齊仍爲立番本營舊軍放送之意敢啓傳曰知道
정조 23년
趙弘鎭以義禁府言啓曰時囚罪人呂東植分揀事命下矣呂東植分揀放送之意敢啓傳曰知道
정조 23년
禁府啓目時囚罪人徐龍輔更招云云屢度嚴問之下一味漫漶終不輸款所當請刑是白乎矣曾經閣臣勿爲請刑載在大典通編且有更爲嚴問之命上裁何如判付啓事有涉於先朝受敎昭如日星嚴如鈇鉞凡爲今日臣子者惟當奉若拱璧信若四時曷敢有一毫越厥式而雖聞府吏之出示令甲不惟不知改兺不喩況旀筵敎亦及於是然而甘犯抑何故也更思重臣之三取供招足當竄謫外面驟看不無同罪異律之斑駁姑從何誅之義分揀姑放爲良如敎
정조 23년
執義曺允遂司諫朴崙壽應敎尹序東持平金熙洛副校理洪樂安閔命爀正言趙恒鎭修撰南履翼副修撰金銑啓曰請亟寢罪人鄭致達妻出置罪名命釋之音依前還發配所仍令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀割答三司八字刀割
정조 23년
執義曺允遂司諫朴崙壽持平金熙洛正言趙恒鎭啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 23년
司諫朴崙壽正言趙恒鎭啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山鳥定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 23년
昨日負罪臣沈煥之疏批答曰省疏具悉卿懇仍傳曰此批答遣史官傳諭昨日負罪臣沈煥之等疏批答曰省疏具悉卿懇仍傳曰此批答遣史官傳諭原疏未下再昨日負罪臣李時秀疏批答曰省疏具悉卿懇仍傳曰此批答遣史官傳諭昨日負罪臣李時秀疏批答曰省疏具悉卿懇仍傳曰此批答遣史官傳諭原疏未下
정조 23년
己未十月二十九日辰時上御誠正閣藥房入診大臣備局堂上引見入侍時藥房提調金文淳副提調閔台爀記事官洪奭周記注官承膺祚記事官李存秀右承旨徐有聞記事官金啓溫事變假注書李允謙判府事李秉模左議政沈煥之右議政李時秀水原留守徐有隣判敦寧鄭民始上護軍李秉鼎兵曹判書李在學京畿監司徐鼎修知中樞府事徐有大刑曹判書李義弼行護軍申大謙李漢豐吏曹參判李書九執義曺允遂司諫朴崙壽應敎尹序東持平金熙洛校理尹悌東副校理洪樂安閔命爀正言趙恒鎭修撰南履翼副修撰金銑醫官柳光翼金孝儉李敬培李周憲李惟鑑玄必采吳千根安昌禧以次進伏訖秉模等曰今日日氣稍寒聖體若何上曰昨日甚難而以卿之故稍成模樣幸得早返矣二十七行刀割秉模等曰王大妃殿氣候若何上曰一樣矣秉模等曰惠慶宮氣候若何上曰一樣矣上曰自經今春輪症之後每事皆欲周便故卿等之罷削處分蓋欲曲爲之地使卿等便休而卿等今番事大不如昨年矣大抵近來一値似此事端便皆劻勷不成貌樣萬一或有不虞則君臣之分亦將至於放到矣當此義理晦塞之時予亦豈使卿等歇後於此等處而有此敎乎嚴截處當嚴截雍容處當雍容秉義守分兩行不悖然後乃可爲處變之至當矣昨又見之則禮判以下聯名疏爲三張閣臣疏爲四張禮判則予本知其爲人屢次陳疏此果剛勁不懼而然乎抑以謂予之樂聞而然乎不然則只出於一時之塞責乎禮判雖是疏首亦不欲深責而其外又有許多般人如李秉鼎雖近於客氣認以差有氣力而亦如許矣大臣則席藁於作門之外而諉以待令偃處便地者豈成說乎一行半刀割昨日諸閣臣所謂待命者何異於是而諸閣臣中他人不必深罪至如徐龍輔則昨年湖西事所犯不但自誤而誤人幾乎相率而就於死地予之曲費生拔非獨爲渠也渠以聖后家人其生年月日在於聖后禮陟之時事亦不偶而仰體聖后平日之心必欲全保成立隨處庇覆而今番則非但出於無知妄作而已先朝受敎何等至嚴而聞亦昭揭於金吾壁上渠亦必無不見不知之理而乃欲創開新例於禁令之後者抑何意也蓋平時就理者之待命於金吾近處閭舍云者不過是不敢偃處之意則傳旨未下之前豈有劃地爲限不離跬步之理乎況伊日雖有下義禁府之批而旣未及分付於當直亦未嘗逢授於都事則事面亦有稍間者若以爲不敢偃處則作門之外豈不反有重於依幕而咫尺之地不肯移動者豈非反幸其如是而然乎筵敎渠亦必聞知而聽若不聞者此非故犯而何旣已經入府中則惟恐其跡之不彰以此至書於疏中者尤豈不痛駭乎此與向來越獄之事雖若有異而旣在獄中無端出來與傳旨未下先自就囚者此正所謂先時不及時者之其罪一般也冢宰之重亞於大官而國體所在其官亦不暇顧矣如趙曮李最中趙明鼎者皆經親問之擧昨亦臨門親問而不但已値夜深蓋欲忘怒觀理故姑且容忍而今日以後又値宮享坐齋若趁今不直輸款則畢竟當有別樣處分而供辭若不善捧則判金吾亦當嚴處注書出去以此意另飭判堂而雖以渠之昨年事言之爲人臣者一番遭此境界固當終身懲戢惟恐或忘而昨年旣過今年又如此如此不已則非但渠之一身不能全保亦將爲累於聖后本家矣一則違越受敎一則不遵筵敎一則不懲昨年事以此諸般使之明白納供而渠雖有所悖而然多年近密之顔面亦有不可顧藉者更勿以此意留着胸中從實納供而口招異於原情則敢用對輸者大失體段亦爲嚴飭於禁郞他罪人則放送可也命書榻敎曰時囚罪人中李晩秀鄭大容金近淳分揀姑放允謙承命出上曰徐龍輔亦是官位之太過而然矣顧其爲人亦有可取而只緣登科太早讀書不多故識見旣不明而又未免有欠誠底意故予每戒之以懋實之不足矣如昨年事則鍮匙喫飯之人豈若是乎至如二直學初則認以眞實邊稍勝而近來見之則圓處太過大不及於右相矣予於近日必欲使人致力於經書者蓋爲欲其講明義理也義理之極處如屋極太極東西南北皆於此爲準而大小輕重不齊之中卽其當處便是義理之所在凡事莫不有當處必也無事之時預加講究然後臨事取捨毫分之間皆可以得當矣且如將臣雖有記過之事固皆無礙行公而今番則一次記過便卽逬出此亦可謂不成說而何責於武將輩乎秉模曰臣伏承縷縷下敎剖示洞然無復餘蘊臣雖愚迷豈不知聖意之所在乎三行刀割上曰卿之昨年事可謂相業而昨日擧措亦優游不迫故予果卽許回鑾矣予雖暫許卿就間而今不可捨卿矣仍命書傳敎曰行判中樞府事李秉模拜相又敎曰元輔之職尤有自別前此膺是任者無論某事必有一着嘆服處然後始乃委畀予之姑靳卿於是職者或慮卿人望之猶未到此地位矣近來事端無大於此而卿旣於此事若是其善處則其在使百寮觀瞻之道亦豈不委以心膂之托乎秉模曰臣伏奉此敎驚惶震慄五內失守不知所以仰奏不敢久留前席今方退去而雖被嶺海鈇鉞之誅不敢冒膺當爲出城尋鄕之計矣上曰所辭過矣秉模先退有聞曰行判中樞府事李秉模拜相事命下矣政官牌招開政何如上曰依爲之出擧條煥之曰臣本以庸疎濫叨重任無學識故不知義理短聰明故不知格例至於今番重卜之後無論巨細事做錯無不有至於昨日事而莫非臣之罪矣上曰卿則昨日果爲善處矣今番諸臣之做錯專由於官爵之逾分而然朝廷旣乏人也故朝除暮遷殆若非此莫可者豈不苟且之甚乎且見卿宰現告之書入者其數至鮮太不成樣故亞卿二人昨果陞擢而可合者從後留意於擧似好矣六行刀割時秀曰臣有罪未勘不勝惶蹙矣上曰卿之病處在於疎忽而今筵以無隱之義洞諭何必深引乎時秀曰聖敎雖如此臣則不敢晏然矣仍退出文淳曰醫官入診何如上曰置之上曰近來諸臣太不知國體與格例三司事尤駭然矣遞差傳旨未下之前何敢偃處於待命所只以呈疏爲事乎昨日疏中諱其事及兵衛云云無非爽實而何責於今日三司乎近來則臺臣之將就理者職名未遞之前亦不以公服呵導而出乎自大臣若於路上或遇平服往來之臺諫則直爲論罪可也命大臣就座仍敎曰今日召見欲踰此事而如無緊急之廟謨卿等退去煥之等先退上曰俄者避嫌者何事耶似此避嫌豈可捧入政院事亦駭然矣今則次對已罷而三司旣不傳啓亦不引避又不卽逬出者何也允遂等欲進前上曰賓對已罷退出臺廳傳啓可也序東曰臣旣登方寸之地欲有所陳矣上曰卽爲出去也命書榻敎曰在外掌令許遞前望單子入之又命書榻敎曰昨日擧動儀注節目中東西班百官不爲磨鍊之禮曹判堂遞差命退諸臣以次退出
정조 23년
己未十月二十九日午時上御重熙堂右承旨入侍時右承旨徐有聞記事官金啓溫記注官金景煥記事官李存秀以次進伏訖上曰今日次對筵說上下注書斯速釐正先以草本入之可也賤臣承命先退命退承史以次退出
정조 23년
行都承旨閔台爀坐左承旨鄭尙愚坐直右承旨徐有聞坐左副承旨李貞運坐右副承旨趙弘鎭坐直同副承旨沈象奎內閣直注書洪奭周仕直金啓溫仕事變假注書李允謙仕
정조 23년
徐有聞啓曰明日再明日景慕宮冬享大祭親祭齋戒三明日動駕相値視事頉稟之意敢啓傳曰知道
정조 23년
徐有聞啓曰來初五日朝參日次矣敢稟傳曰停
정조 23년
趙弘鎭啓曰掌令尹悌東引避退待已至經宿尙未處置事甚未安除在外外呈告人員竝卽牌招何如傳曰允
정조 23년
傳于李貞運曰諸承旨持公事入侍
정조 23년
傳于鄭尙愚曰工房承旨入侍
정조 23년
傳于李貞運曰冬享差祭執事中罷散人敍用
정조 23년
以持平金熙洛牌不進罷職傳旨傳于趙弘鎭曰以兼帶抄啓校役許遞有命則何可至今不爲書出乎當該承旨沈象奎亦付不治治之科雖不處分榻敎使之書出此傳旨勿施
정조 23년
兵曹口傳政事以金文淳權裕爲都摠管李儒慶爲副摠管
정조 23년
鄭尙愚啓曰右副承旨趙弘鎭卽爲牌招入直何如傳曰允
정조 23년
李貞運以吏曹言啓曰今十一月初四日行景慕宮冬享大祭親祭時堂上執禮前承旨金祖淳塡差而時無職名令該曹口傳付軍職何如傳曰允
정조 23년
沈象奎以御營廳言啓曰本廳哨官趙祥麟趙廷呂射講出令之後終日不爲來待事關紀律竝汰去之意敢啓傳曰知道
정조 23년
行都承旨閔台爀書啓臣敬奉聖諭馳往傳諭于南部薰陶坊政丞契議政府領議政李秉模所住處則以爲臣頑不早溘又見日前非常之擧仰念聖躬之勞損俯怵大義之湮晦煎迫驚遑尙復何言我殿下一動靜一云爲無巨無細罔不裁之以義斷之以理夫豈非義而殿下爲之哉然而臣等之所秉者卽亘宇撐宙不泯底義理也雖其素蔑學識輒多顚錯若其本心則蓋欲移其起敬起孝號泣以隨之義而雖我朝諸先正堯舜其君之志必不以臣等之事爲非義而杜撰也然孝子之事親忠臣之事君誠而已矣誠之云乎者憂愛之心自達於色悃愊之辭不待於口自然有流通感應之妙使有然者以殿下如流弗咈之德何言不從何箴不納而祗緣如臣濫充位著一番再番彌增隱虞昨年今年無往非罪忽於賓筵自訟之際遽被千萬不當之命五內失守惶汗如漿顚倒逬退歷日靡定擬陳一疏畢暴血懇際此知申儼臨敦諭誕宣首尾四百有餘言雖使古良弼當之亦將循墻鑽地之不暇臣是何人乃敢一刻堪此命乎罪則未勘恩反加隆歷求往牒無此擧措此而承膺人謂斯何閟宮大享親祼有命臣雖病癃禮當趨陪豈敢爲一日淹伏之計而職名未解之前無非涕泣俟勘之日謹當收召神魂冒入文字云矣敢啓傳曰知道
정조 23년
右議政李時秀疏曰伏以臣罪犯至重官職自如登筵而衷懇未畢胥命而誅殛不加徒以賤末去就屢煩天聽而恩諭三降辭旨益勤臣感激居先義分是畏復入國門退伏私次自顧初心此何人斯達曙繞壁直欲溘然以下十三行刀削百官陪從之不爲整待事事顚錯莫非臣罪而猶屬臣薄物細故顧今民彝日晦臣分日墜之時如臣受恩罔極而不忠不誠不盡分之類先加典憲昭揭象魏庶可以明大義而勵一世在臣自靖之道亦可以痛自艾創息黥補劓天地父母造化生成之澤實在於是震剝之極冒萬死短章仰籲伏乞聖上特垂照察亟降處分不勝大願臣無任云云答曰省疏具悉卿懇領相之反面後雍容感回左相之出城後趁朝還入皆處得其當而卿則先事瀆撓致煩許多日酬應者何太相反於昨年訓院之整暇乎至於六曹佐貳之攔入於卿宰百官權除之襲謬於乙卯特例其爲紊亂格例輕忽體貌所關誠非細而當局者迷自古在昔大臣之所未免何至過加深引安心卽起視事仍傳于李貞運曰此批答遣史官傳諭
정조 23년
己未十一月初一日卯時上御誠正閣諸承旨持公事入侍時行都承旨閔台爀右承旨徐有聞左副承旨李貞運右副承旨趙弘鎭記事官洪奭周金啓溫記注官承膺祚記事官李存秀以次進伏訖上曰公事讀奏貞運台爀有聞竝以無公事先退弘鎭讀奏平安監司韓用龜狀啓麟山僉使金有瑞到任事命書判付又命書草記批答訖命書榻敎曰摠管權李鼎運李潤慶許遞令該曹口傳差出仍命退承史以次退出
정조 23년
己未十一月初一日午時上御便殿工房承旨入侍時左承旨鄭尙愚記事官金啓溫記注官承膺祚記事官李存秀以次進伏訖上曰都承旨入侍賤臣承命出傳行都承旨閔台爀進伏命書榻敎曰領議政敦諭都承旨進去仍敎曰卿則先退待敦諭書下往傳可也台爀先退命尙愚書敦諭曰有國置相其難其愼而元輔與丞弼逈然予小子御極二紀有餘而畀之以元輔之任者指不多摟尺疏抉雲爲昏衢之一星者徐忠憲有之炳幾向國自拔於頹瀾之中鄭文安近之篤行孝悌則曰金文貞與共休戚則曰洪孝安素有秉執則曰蔡文肅以至仁陵君之敬重於一言相感而蓋以謂各有所據也予所難愼有若此庶幾卿等之所已稔悉者而嘗所惜之者金奉朝賀之名義金領敦寧之堅確未及進一步而於尹右揆亦云大抵協贊而維持其責在乎大臣近者一有塗抹外施措則小大播攘凌犯相續不知爲國體朝綱之是何物予庸是瞿瞿當夜繞榻者屢矣幸自昨年卿之秉軸而乃能整頓之外於此則依舊不成說話半日帳殿不以源源之爲喜暫弛聒聒之爲憂賴卿際玆反面不動聲色於欹器漏船之側而徐起而扶之國體得以稍尊朝綱爲之少伸律以俗見緩之云也孚以誠心感有已乎大臣之所以取重於當時見稱於後世者惟相業是已因卿擧措之一番得宜而爲訓院之席前虛襟又有一番得宜而爲北營之言下旋蹕相業豈有大於是哉於是乎予之留難而致愼者不待命龜而定矣詰朝臨殿乃拜卿爲領議政一則嘉卿相業二則嘉卿相業卿須卽日簉朝以副予小子眷毗之至意仍命書傳敎曰知申持此敦諭往傳於領相是月卽陽復之月是日卽朝吉之日也宮享又隔敎宵此時肅命豈待更勤敦勉乎此意一體傳諭簉朝日字知入又命書榻敎曰抄啓文臣金熙洛方有御製較寫之役本職臺銜許遞仍命退承史以次退出
정조 23년
行都承旨閔台爀齋宿左承旨鄭尙愚齋宿右承旨李庚運齋宿左副承旨徐有聞齋直右副承旨趙弘鎭齋直同副承旨沈象奎內閣齋宿注書洪奭周齋宿金啓溫齋直事變假注書李允謙仕
정조 23년
趙弘鎭啓曰行大司憲宋煥箕掌令吳翰源持平康聖翊在外執義曺允遂呈辭掌令一員持平一員未差監察茶時之意敢啓傳曰知道
정조 23년
閔台爀啓曰今日齋宿承旨當爲備員而左副承旨李貞運不爲仕進卽爲牌招何如傳曰遞差前望單子入之待下批牌招察任
정조 23년
承旨前望單子入之李庚運落點
정조 23년
吏曹口傳政事以李致中爲分內局提調
정조 23년
徐有聞啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰右副承旨進去
정조 23년
傳于徐有聞曰發遣吏郞諸執事淸齋與否摘奸以來
정조 23년
傳于徐有聞曰領相疏批亞卿往傳禮曹參判牌招
정조 23년
禮曹參判李祖承書啓臣敬奉聖批馳往傳諭于南部薰陶坊政丞契議政府領議政李秉模所住處則以爲臣猥陳一疏冀蒙矜許瞻天望雲庶或遂願不意宰臣臨宣批旨優禮冞勤恩敎愈隆喩之以太極全體誨之以紫陽要旨而洞示聖心昭揭義諦譬如太陽臨而絲毫畢析重門闢而閶闔廣達大小臣工惟玆彝訓是遵是迪則聖敎中作極立極協和平章便不外是而若論同朝學無所藉之人臣實爲最已之如絮何尤於他我之如漚孰矜於渠大抵義之所在卽分之所定加一分爲不盡分減一分爲不盡分當碎首處則碎首爲盡分當瀝血處則瀝血爲盡分至於至誠惻怛可以旋乾轉坤雅量恢拓可以靖世鎭俗乃所謂大人之事如欲責之於今之人不幾於反鑑而索照乎抑臣所憂則有之聖謨深遠不遺精粗仁者以爲仁智者以爲智每不免倚着一邊一年二年浸浸然以雍容暇豫爲一副工謀則外似不犯分而犯分實莫大於此竊恐所憂反在於彼也如臣者流卽半生半死之蟲耳依稀見得其分之所在而畢竟做去作一不盡分之罪人萬一迫於嚴命冒昧出膺是則以昨日聖諭隱然自處而向所云犯分實莫大於此者不幸近之臣雖不忠無狀豈忍爲此哉宮享隔日陪班義重此亦臣分之一端而分有輕重臣誠有死而已不敢爲蠢動之計鑾儀將啓旣不可以平服祗迎於路左又不可以晏然偃處於室中左右靡聘不知所出伏地涕泣惟竢嚴誅云矣敢啓答曰知道知卿欲爲簉朝於明日該曹當於獻官望單付標祀典至重出宮在明更遣正卿問卿去就仍令待朝偕來此意傳諭正卿則禮判進去可也
정조 23년
禮曹判書黃昇源書啓臣敬奉聖諭馳往傳諭于南部薰陶坊政丞契議政府領議政李秉模所住處則以爲臣之去就鐵限在前敢以無路蠢動涕泣俟勘之意附奏於宰臣之回惶恐震越無地自容千萬不自意宗伯儼宣聖旨至以獻官付標事俯詢簉朝之期國之大事在於祀典伏況閟宮親祼移蹕在朝臣子分義奚暇他顧而臣之無以一日承膺之狀參倚前衡旣不敢爲進身之計則偃處私室坐要恩禮實添罪上之罪泥首胥命又不可以煩徹於齋明之日左右思量計無所出逬退城外恭俟鈇鉞之誅唯願先收偕來之命仍降威罰千萬血祝云矣臣旣承偕來之命而大臣今方出城仍爲隨往之意敢啓答曰知道卿何若是卿入城然後獻官當爲啓下矣且於相府故事左相之例陞首相者未嘗力辭如卿之爲卿之此擧切以爲未深思之甚者卿如不入明日出宮時當駐輦闕門雖至差晩待卿簉班進發之意更爲傳諭期於偕入而此傳諭付之史官往傳宗伯
정조 23년
禮曹判書黃昇源書啓臣敬奉史官所傳聖批卽爲傳諭于興仁門外仁昌坊議政府領議政李秉模所住處則以爲臣逬出城外恭竢嚴誅不料聖度之如天更勤飭諭於深夜敦迫以享官之事指導以相府之例繼之以不敢聞之敎驚懍戰慄限未卽溘然而無知也臣雖固陋蓋嘗聞自左揆而陞首席者或一箚而卽膺或數疏而乃出其例不一而若臣今日之情擔負之重有不暇論斷斷血忱已陳於前此附奏之語此非臣之一身計布示中外許其解免仍治逋慢之罪則臣愚死罪妄以爲不爲無補於世道也出城固非小擧措乍出乍入惟待責敎之輕重而進退則此眞聖諭中心無所主之甚者縱使進身更焉用哉哀之命也不哀之亦命也造臣之命惟在我殿下北望象魏攢手顒俟而重臣之相守荒郊大關國體亟收偕來之命千萬至祝云矣臣旣承偕入之命姑爲仍留之意敢啓答曰知道爲卿出膺自朝至于今犯分酬應以卿體國之心何乃困予至此待卿簉朝駕發抑已設言於卿其可食言安心卽爲簉朝事更爲傳諭期於偕入
정조 23년
趙弘鎭以御營廳言啓曰今十一月初三日景慕宮擧動時斥候七處伏兵三處將則本廳軍官五員出身軍官五員軍則各色京標下軍四十名竝嚴飭定送而依定式晝饒氣夜饋粥之意敢啓傳曰知道
정조 23년
領議政李秉模疏曰伏以臣之一生孰非天地造化之力而向來解免別是父母慈覆之私歸省松楸感結幽明政思復尋鍼灸任便調治獲延桑楡之景以答生成之澤不意擧朝驚遑之餘遽紆中書復授之命事之出於思慮之外者人必稱夢寐所不及而在臣所値猶是歇後語矣昨日恩諭鄭重諄複昭回輝映臣非木石寧不感泣而回思經歷無毫分格天之功有伈泄度日之痛上所假借而罪戾益著上所庇覆而辜負冞深以下二行刀削不敢復以大官自居者則聖諭中多少恩敎豈臣之所敢聞俯仰慙悚尤不知置身之所也至若元輔之爲任重輕係國安危臣何暇張皇有如先巽後膺者然哉臣雖疾病漸痼一縷未息之前猶可以時入周行備數散秩而自奉新命如窮無歸自吁自歎此何人斯宮享隔日淸齋在卽文字瀆擾實非其時而情苦勢蹙玆不得不疾聲呼籲伏乞聖明俯垂哀憐亟賜鐫免以卒曲遂之仁焉臣於鄕行歸路獲接朝紙始知七月使行文書有不能別白之處且惶且恧無地自容事大交隣有國所重而槐院之事臣以時任適皆主管不審之罪臣實爲首論以邦典所當先被合施之律然後始可以尊目下之事體嚴日後之警飭而姑未奉處分之命初不敢爲遽然入城之計矣旣因事會至經登筵臣罪至此益涉無嚴申乞特令攸司議臣之罪以振國綱千萬幸甚臣無任云云答曰省疏具悉卿懇從古聖賢說出許多道理而元元本本這箇是實然之理也太極全體一動一靜無適而非中正無往而非仁義脩之則吉而爲君子悖之則凶而爲小人此朱夫子所以先要人用力於主靜定性詔來學牖群生也凡看義理祗當看大頭顱處於此分明識得則下面節節層層亦不過是實然之此理散以爲萬殊而四亭八當合聚湊來大抵今人多坐不讀書聞道不早故見理不明學無所藉故心無所主一有事爲如絮如漚自以爲盡分者都是犯分始以排闥爲事至於碎闥而責之以犯分則竝與常例迎駕而自抛始以下獄爲限至於越獄而斥之以犯分則乃欲違禁免冠而自囚使仁者觀之無非井人人雖自輕其於國體何朝綱何以下四字刀削予未嘗任予之情而咈人之性故須向萬撓之中輒開一線之路吾則從吾臣分則從他臣分蓋所以以下六字刀削保世臣在此此等微密義諦小大群工尙亦苦予之志而諒予之心當此時有體國大臣從容鼎位光贊大猷內以有轉乾之力外以有鎭俗之量雖於蒼黃紛聒之時不失朝廷之禮當爲則便爲不當爲處不爲卽所謂身佩安危之大臣也大昨之筵先之以取喩皇極又於敦諭許之以相業所䙡乎相業莫過於相須惟皇作極而立極爲其相者爲準爲則敷錫於臣民于百官協和于萬民平章則朝廷之福也世道之幸也相須之如動靜之無間然後全有太極之全體能贊皇極之功用欲如是也惟有讀書講明之而已更望卽起幡然一以卿身之已能者申勉有位各修當然之則克盡固有之性環海以東使聖經賢傳之旨煥然復明動亦定靜亦定太平有象可以自今日伊始仍傳于閔台爀曰此批答遣亞卿傳諭疏中尾陳事過矣且況享日在明此時元輔豈可不進身此意一體傳諭
정조 23년
己未十一月初二日辰時上御便殿左承旨入侍時左承旨鄭尙愚記事官金啓溫記注官金景煥記事官李存秀抄啓文臣曺錫中以次進伏訖上敎錫中曰備局受敎輯錄抄出之役今至幾何耶錫中曰臣則數日仕進而抄役極爲浩汗似難時日內訖工矣上曰此不過各司謄錄中抄出受敎如前此見行之受敎輯錄凡例而已何至於如是遲滯乎錫中曰六典分類鈔載且又節略修潤故不無費力而亦以此遲滯矣上曰不必如是姑以謄錄中所載合編於受敎者段段抄出可也命尙愚書領議政李秉模疏批訖仍命退承史以次退出
정조 23년
行都承旨閔台爀隨駕宿左承旨鄭尙愚隨駕直右承旨李庚運隨駕宿左副承旨徐有聞隨駕直右副承旨趙弘鎭隨駕宿同副承旨沈象奎隨駕宿注書洪奭周隨駕宿金啓溫隨駕直事變假注書李允謙守宮直
정조 23년
大駕詣景慕宮入齋室後內閣政院玉堂藥房口傳問安答曰知道
정조 23년
王大妃殿惠慶宮遣承旨問安答曰知道
정조 23년
沈象奎啓曰司僕內乘來言捲簾毛帳取稟傳曰捲三面
정조 23년
禮曹判書黃昇源書啓臣敬奉史官所傳聖批更爲傳諭于興仁門外仁昌坊議政府領議政李秉模所住處則以爲時夜已分仰煩丙枕之酬應法駕將戒致勤非常之辭敎一則臣罪二則臣罪爲人臣而奉此不敢聞之敎將安所歸如使臣有一分可膺之勢初何敢晷刻逋慢而一片苦忱明燭在前嶺海鈇鉞實所甘心惶恐震迫不知所達云矣臣旣承偕入之命姑爲仍留之意敢啓答曰知道嚴刻已屆卽爲造朝事更爲傳諭期於偕入
정조 23년
禮曹判書黃昇源書啓臣敬奉史官所傳聖批更爲傳諭于興仁門外仁昌坊議政府領議政李秉模所住處則以爲此臣命卒之秋席藁涕泣不知所達云矣臣旣承偕入之命姑爲仍留之意敢啓答曰知道勿待命事卽爲傳諭今則出宮時刻已過而駐輦待之旣有言矣不在多誥須卽造朝之意一體傳諭
정조 23년
禮曹判書黃昇源書啓臣敬奉史官所傳聖批卽爲傳諭于興仁門外仁昌坊議政府領議政李秉模所住處則以爲只知有死而已更何敢措辭仰達云矣臣旣承偕入之命姑爲仍留之意敢啓答曰知道旣無必不可出之義則若是者所據何居予則惟有踐前言而已午刻將近尙未出宮在卿分義得不有歉更遣承宣傳諭
정조 23년
左副承旨徐有聞書啓臣敬奉聖批馳往傳諭于興仁門外仁昌坊議政府領議政李秉模所住處則以爲臣雖愚迷斷然以至死不敢膺爲不易之分義此亦命也尙何更達云矣敢啓答曰知道聞於承宣則敦諭不敢冒當之意卿以爲言云予於敦諭批答等文字每未免信口呼寫旣宣之後更不取閱以是不知何句何語之屬於難進始又取見正書朝報苦難覺得大抵卿之如是甚非所知於卿者時刻雖差過卿之進身之前豈可出宮乎此意更遣知申傳諭
정조 23년
行都承旨閔台爀書啓臣敬奉聖批馳往傳諭于興仁門外仁昌坊議政府領議政李秉模所住處則以爲臣自犯死罪何敢有所附奏而今番特授之聖意承聆筵敎奉讀敦諭蓋以伊日擧措之不至犯分有若寵擢而褒嘉之事親若曾子者可也設使臣事事得宜於周旋宛轉之際是不過臣子常分況群情莫伸餘憂自在罪則有之恩何辱焉元輔之號名雖大卽亦相職之一當此動駕之日荐奉不敢聞之敎則雖不一番箚疏而出膺於義卽可而臣之所以泥首至此者政以不敢暫當於特授之聖意也愚迷轉甚蠢動無路有死之外更無可達而咫尺城闉荐辱近侍尤萬萬震懍今方轉尋鄕路死罪死罪云矣敢啓答曰知道更當敦諭而時刻已過到今祀典有所重輕重較然初嚴當啓下卿等先爲詣閤而禮判則以所下傳諭追至傳致事分付可也
정조 23년
趙弘鎭啓曰臣王大妃殿惠慶宮問安進去下直之意敢啓傳曰知道
정조 23년
禮曹判書黃昇源書啓臣旣承偕入之命姑爲仍留之意纔已書啓而大臣今方轉尋鄕路臣亦隨往之意敢啓傳曰知道
정조 23년
禮曹判書黃昇源狀啓大臣轉尋鄕路臣亦隨往之意俄已書啓而大臣取中浪浦路發行故臣謹奉所下傳諭追至大臣所到路傍店舍傳諭是白在果大臣今日平邱驛止宿明日轉向楊根豬灘云臣則仍爲隨往緣由馳啓爲白臥乎事
정조 23년
己未十一月初三日午時上詣景慕宮冬享大祭親祭擧動入侍時行都承旨閔台爀左承旨鄭尙愚右承旨李庚運左副承旨徐有聞右副承旨趙弘鎭同副承旨沈象奎記事官洪奭周金啓溫記注官承膺祚記事官李存秀檢校提學鄭民始直提學李晩秀檢校直閣徐榮輔直閣金近淳以次隨駕上具遠游冠絳紗袍乘輿出交泰門永淸門明政門外降輿乘輦藥房都提調李時秀提調金文淳進前曰日氣稍寒聖體若何上曰一樣矣領相之所執果何事耶時秀曰聞以擧措得宜之敎爲無其實而不敢當云矣上敎台爀曰領相方向何處耶台爀曰姑未定其何向而今日內勢難遠往云矣大駕出弘化門至泮宮前路降輦步過乘輦至宮大門外降輦乘輿至齋室門外降輿入齋室少頃改具冕服出齋室門有聞曰禮儀使偕來進去之代何以爲之乎上曰以次堂代行可也詣版位行禮仍詣宮內奉審還入齋室改具遠遊冠絳紗袍詣省器位省器詣省牲位省牲仍行肄儀還入齋室命本宮提調鄭民始入侍上曰亞獻後勿爲樂止仍爲合奏於終獻時之意分付典樂可也民始曰以本營事有可稟定而今適登筵可以仰達矣本營庫舍多有不足之患番所亦甚苟艱故鳩聚物力自八月始役今纔訖工而新建者堂上番所十四間射亭六間西庫五十一間東庫四十間中門五間合一百十六間矣家舍過百間則監董之人請賞自是節目而知彀官崔命喆敎鍊官姜晦煥前知彀官張光郁終始監董壯勇衛安德恒前僉使尹得莘以牌將亦多效勞當有酬勞之典年前役事時匠人邊首亦有帖加之例石手邊首鄭有福木手邊首陳德載韓孝大使役勤勞故敢此仰達矣上曰帖加依例爲之姜晦煥安德恒賞加崔命喆張光郁邊將承傳尹得莘空闕衛將差下可也出擧條命退諸臣以次權退
정조 23년
行都承旨閔台爀式暇左承旨鄭尙愚坐右承旨李庚運坐左副承旨徐有聞坐直右副承旨趙弘鎭坐直同副承旨沈象奎坐注書洪奭周仕金啓溫仕直事變假注書李允謙仕
정조 23년
景慕宮親祭罷後內閣政院玉堂藥房朝廷二品以上六曹堂上口傳經宿問安答曰知道
정조 23년
傳于趙弘鎭曰右副承旨入侍
정조 23년
以禮曹判書黃昇源狀啓今初四日大臣發向楊根仍爲隨往事判付內纔令畿營探卿發行之奇卽見宗伯狀啓卿果決意長往虛佇之餘咄歎不已卿之所執之如何卿雖有附奏於知申而肯䋜要旨猶有不能分明諦得者卿須體予此意卽爲復路登對詳陳事更爲傳諭期於偕來此時大臣重臣之多日留滯民邑之弊當如何亦豈不切悶之甚乎此意一體傳諭之意回諭爲良如敎
정조 23년
以京畿監司徐鼎修狀啓議政府領議政李秉模今月初四日早朝自楊州平邱驛離發轉向楊根豬灘里本第是如緣由馳啓事傳于鄭尙愚曰正卿狀啓雖有回諭旣知其下鄕當更下敦諭卽令畿驛察訪馳往正卿處使之傳諭事回諭
정조 23년
敦諭領議政李秉模予以盡分詡卿而卿以不盡分自引予以出膺責卿而卿以不出膺自期卿與予一切相反小宛征邁之戒在兄弟猶然況於君臣之間乎在易則蹇之三也在禮則趙文子之善禱也在春秋則正考父之傴僂也卽予所望於卿者卿乃不我顧而不我聽一馬二僮几几在東卿胡不念國體至此卿若不卽幡然則予將躬駕而迎之乎於是乎卿之去就恐不待一言而決者卿其諗究之
정조 23년
徐有聞以奎章閣守宮檢校直提學言啓曰夜間閣內諸處無事之意敢啓傳曰知道
정조 23년
鄭尙愚以戶曹言啓曰今年湖西再運舟橋船盡數入來後卽爲草記而此後仍爲定式擧行事月前旣承下敎矣卽接舟橋司移文則湖西稅大同再運次公州等三十一邑下去船五十七隻今已畢入來云矣敢啓傳曰知道不待泰安倅之疏知其爲弊而見其疏益知所不知小民之經歲勤苦待春辦納者今於深冬始運豈成說乎湖西下去五十七隻之京江到泊日字之先後爲先草記再運船隻之各該邑下去及裝送日字令該道臣亦卽區別後錄狀聞後卿與舟橋堂上登對逗留下去與不卽裝發間以爲先施懲一之地而舟橋雖有所重其所設施亦出於爲所重除民弊之苦心而今其奸弊如許則其可任他弄奸不之卽矯乎湖西再運之法革罷與別般防奸之道一體畫一稟處可也
정조 23년
副校理洪樂安疏曰伏以臣僚之陪護淸蹕孰非義分之至重而侍臣班聯所係尤爲不輕將以表正具僚繩紏愆謬則叨是任者固當職思其居不敢放倒而昨日動駕時正言趙恒鎭旣參於出宮之時又入於陪享之列而及夫回鑾之時不知在處竟至闕參設令病勢之猝發難於運動固宜往復同列備言事情而無端不來有此闕禮當此閟宮親享百僚駿奔之時身居臺閣之任者失職如此此不可置而不論臣謂正言趙恒鎭亟施譴罷之典宜矣臣無任云云省疏具悉論列得體依施
정조 23년
景慕宮冬享大祭親行敎是時亞獻官左議政沈煥之終獻官右議政李時秀進幣瓚爵官吏曹判書徐龍輔奠幣瓚爵官吏曹參議李魯春薦俎官戶曹判書趙鎭寬禮儀使禮曹參判李祖承典祀官奉常正金晦彬宮司令尹光垂堂上執禮行副護軍洪樂游堂下執禮應敎尹序東執尊司諫朴崙壽大祝直閣金近淳祝史司果趙得永齋郞兵曹正郞朴鍾淳捧俎官戶曹正郞朴民淳盥洗位禮曹正郞尹孝寬權行彦爵洗位司藝李昇羽典籍吳聖根亞終獻盥洗位典籍李泰熙掌牲令典牲判官韓用謙協律郞掌樂正柳頤玄贊者引儀金思卨崔日運謁者引儀李英孝兼引儀黃稔贊引兼引儀趙明益假引儀趙元溥祭監監察李薰徽韓翼鎭
정조 23년
己未十一月初四日子時上詣景慕宮親行冬享大祭入侍時行都承旨閔台爀左承旨鄭尙愚右承旨李庚運左副承旨徐有聞右副承旨趙弘鎭同副承旨沈象奎記事官洪奭周金啓溫記注官承膺祚記事官李存秀檢校提學鄭民始直提學李晩秀檢校直閣徐榮輔直閣金近淳以次侍立通禮跪啓外辦上具冕服出就版位行再拜禮詣盥洗位盥洗詣神位前三上香執爵獻爵奠幣大祝讀祝訖上降復位亞獻官沈煥之終獻官李時秀以次行禮訖上詣飮福位飮福降福位行再拜禮撤籩豆訖又行再拜禮詣望燎位望燎訖禮儀使前導還入齋殿少頃通禮跪啓外辦上乘輿出宮大門外降輿乘輦命書傳敎曰每於宮享欲爲除弊藥房內閣政院玉堂朝廷翌日問安勿爲之仍進發至泮宮前路降輦步過乘輦至弘化門外命象奎出標信解嚴入弘化門降輦乘輿入明政門永淸門交泰門還內諸臣口傳問安訖以次退出
정조 23년
己未十一月初四日辰時上御重熙堂左承旨右承旨入侍時左承旨鄭尙愚右承旨李庚運記事官金啓溫記注官金景煥記事官李存秀以次進伏訖上曰使行何當入城云耶尙愚曰見上使報政院私書則以爲有眩疾不得趲程旬後始可復命云矣上曰三使皆在譴罷中誰當復命乎尙愚曰旣有罪名則似難如例復命矣命書傳敎曰今番使行勅書順付敍用然後可無掣肘之端回還三使臣敍用又命書傳敎曰昨夜見偕來正卿狀啓大臣待朝轉向楊根地爲言知其發程然後可以敦諭分付畿營卽爲探問狀聞命書榻敎曰欲爲下敎而未果其時事件稍異出付之騎郞分揀上曰右副承旨入侍賤臣承命出傳右副承旨趙弘鎭進伏上曰承旨纔從南邑遞歸矣今年年事所見何如耶弘鎭曰可謂大登矣上曰聞晩風以後受損頗多甚不若初料云湖南則獨能免此耶弘鎭曰雖於風損之後別無大害比丙辰似亦尤勝矣命書榻敎曰王大妃殿進御參橘茶自今日一貼式限三貼煎入仍命退承史以次退出